b'\n_START_ARTICLE_\nSaskia van Uylenburgh\n_START_SECTION_\nBiografija\n_START_PARAGRAPH_\nSaskija gim\xc4\x97 Leuvardene, Fryzijoje, buvo jauniausia \xc5\xa1eimoje tarp a\xc5\xa1tuoni\xc5\xb3 vaik\xc5\xb3. T\xc4\x97vas Rombertus van Uylenburgh buvo garsus advokatas, miesto burmistras, Franekerio universiteto vienas i\xc5\xa1 \xc4\xafk\xc5\xabr\xc4\x97j\xc5\xb3. Saskija 12-kos met\xc5\xb3 tapo na\xc5\xa1laite, jos motinai mirus 1619 m., o po penkeri\xc5\xb3 met\xc5\xb3 \xe2\x80\x93 ir t\xc4\x97vui. Manoma, kad ji susitiko su Rembrantu savo pusbrolio tapytojo Hendrick van Uylenburgh namuose. Jis su t\xc4\x97vais buvo emigrav\xc4\x99s i\xc5\xa1 Fryzijos \xc4\xaf Krokuv\xc4\x85, ta\xc4\x8diau 1625 m. nusprend\xc4\x97 gr\xc4\xaf\xc5\xbeti \xc4\xaf Nyderlandus po Morico Oranie\xc4\x8dio mirties._NEWLINE_Saskij\xc4\x85 aukl\xc4\x97jo sesuo Hiskje ir jos vyras teisininkas Gerard van Loo. Susirgus seseriai Antje, ji kur\xc4\xaf laik\xc4\x85 gyveno Franekeryje. Po Antje mirties Saskija pad\xc4\x97jo svainiui, Lenkijos teologijos profesoriui Johannes Maccovius, kol ji susituok\xc4\x97 su Rembrantu 1634 m._NEWLINE_1631 m. su menonit\xc5\xb3 dailinink\xc5\xb3 Govert Flinck ir Jacob Adriaensz Backer kompanija  Saskija keliavo \xc4\xaf Amsterdam\xc4\x85. Ten ji susitiko su Rembrantu, k\xc5\xabrusiu paveikslus ir portretus Eilenburgo klientams Amsterdame. Savo ruo\xc5\xbetu Rembrantas nuvyko \xc4\xaf Leuvarden\xc4\x85 pas dailinink\xc4\x85 Wybrand de Geest, kuris buvo ved\xc4\x99s Saskijos dukter\xc4\x97\xc4\x8di\xc4\x85._NEWLINE_Saskija ir Rembrantas u\xc5\xbemezg\xc4\x97 santykius 1633 m., o 1634 m. bir\xc5\xbeelio 10 d. Sint Anaparochyje Rembrantas papra\xc5\xa1\xc4\x97 leidimo tuoktis.  Jis pateik\xc4\x97 savo motinos ra\xc5\xa1ti\xc5\xa1k\xc4\x85 sutikim\xc4\x85 magistratui. Liepos 2 d. pora susituok\xc4\x97. Pastorius buvo Saskijos pusbrolis, ta\xc4\x8diau akivaizdu, kad niekas i\xc5\xa1 Rembranto \xc5\xa1eimos atstov\xc5\xb3 nedalyvavo ceremonijoje. Kad Saskija \xc4\xafsimyl\xc4\x97jo meninink\xc4\x85, kuris socialiai netiko patricijaus dukrai, ir kad ji steng\xc4\x97si greitai atlikti tuokimosi proced\xc5\xabras, taip u\xc5\xbekirsdama keli\xc4\x85 visiems susitarimams, be abejo, rodo, kad ji buvo labai stipri ir nepriklausoma. 1635 m. pora persik\xc4\x97l\xc4\x97 \xc4\xaf vien\xc4\x85 i\xc5\xa1 presti\xc5\xbeini\xc5\xb3 viet\xc5\xb3 Amsterdame, Nieuwe Doelenstraat, su \xc5\xbeymiais kaimynais ir vaizdu \xc4\xaf Amstelio up\xc4\x99._NEWLINE_Rembrant\xc4\x85 lyd\xc4\x97jo finansin\xc4\x97 s\xc4\x97km\xc4\x97 k\xc5\xabryboje, tod\xc4\x97l 1639 m. nusprend\xc4\x97 pirkti nam\xc4\x85 Amsterdamo centre, Jodenbreestraat, \xc5\xa1alia vietos, kur jis dirbo. Prie\xc5\xa1 metus, iki 1638 m. liepos 16 d., Saskijos fryz\xc5\xb3 giminai\xc4\x8diai skund\xc4\x97si, kad Saskija susigadino savo paveld\xc4\x97jimo reikalus. Rembrantas papra\xc5\xa1\xc4\x97 \xc5\xbemonos brolio advokato Ulricus van Uylenburgh pagalbos, patvirtindamas, kad jis buvo finansi\xc5\xa1kai nepriklausomas ir susimok\xc4\x97j\xc4\x99s u\xc5\xbe nam\xc4\x85._NEWLINE_Trys j\xc5\xb3 vaikai mir\xc4\x97 netrukus po gimimo ir buvo palaidoti netoliese stovin\xc4\x8dios Zuiderkerk ba\xc5\xbeny\xc4\x8dios. Vienintelis toliau gyven\xc4\x99s buvo Titus. Saskija mir\xc4\x97 pra\xc4\x97jus metams po Titus gimimo, Amsterdame, 29 met\xc5\xb3 am\xc5\xbeiaus, tikriausiai nuo tuberkulioz\xc4\x97s. Ji buvo palaidota Oude Kerk ba\xc5\xbeny\xc4\x8dios kriptoje. Per beveik de\xc5\xa1imt met\xc5\xb3 bendro gyvenimo su Saskija Rembrantas sutelk\xc4\x97 d\xc4\x97mes\xc4\xaf \xc4\xaf pie\xc5\xa1inius ir ofortus._NEWLINE_Saskija prie\xc5\xa1 mirt\xc4\xaf sura\xc5\xa1ytame testamente leido Rembrantui naudoti savo s\xc5\xabnaus paveld\xc4\x97jim\xc4\x85, kol jis v\xc4\x97l nesusituoks. Rembrantas pasamd\xc4\x97 Geertje Dircx s\xc5\xabnaus \xc5\xbeindyve ir aukle. 1649 m. ji tik\xc4\x97josi, kad susituoks su Rembrantu, ta\xc4\x8diau sekan\xc4\x8diais metais jo buvo u\xc5\xbedaryta \xc4\xaf pataisos namus, o Hendrickje Stoffels tapo nauja dailininko nam\xc5\xb3 \xc5\xa1eimininke ir meilu\xc5\xbee. 1662 m. Rembrantas, kelerius metus patyr\xc4\x99s finansini\xc5\xb3 sunkum\xc5\xb3, pardav\xc4\x97 Saskijos kap\xc4\x85. Hendrickje mir\xc4\x97 kitais metais._NEWLINE_Asteroidas 461 Saskia, surastas 1900 m., yra pavadintas Saskijos garbei.'